“Tovarlar O‘zbekiston Respublikasi bojxona hududiga amalda olib kelinishi paytigacha bojxona organlariga dastlabki bojxona deklaratsiyasini taqdim etish tartibi to‘g‘risidagi nizomni tasdiqlash haqida”gi qarorga o‘zgartirishlar kiritish to‘g‘risida

O‘zbekiston Respublikasining Bojxona kodeksi va O‘zbekiston Respublikasi “Davlat bojxona xizmati to‘g‘risida”gi Qonunining 6-moddasiga muvofiq O‘zbekiston Respublikasi Davlat bojxona qo‘mitasi qaror qiladi:
 1. O‘zbekiston Respublikasi Davlat bojxona qo‘mitasining 2013-yil 28-yanvardagi 01-02/12-9-son “Tovarlar O‘zbekiston Respublikasi bojxona hududiga amalda olib kelinishi paytigacha bojxona organlariga dastlabki bojxona deklaratsiyasini taqdim etish tartibi to‘g‘risidagi nizomni tasdiqlash haqida”gi qaroriga (ro‘yxat raqami 2418, 2013-yil 30-yanvar) (O‘zbekiston Respublikasi qonun hujjatlari to‘plami, 2013-y., 5-son, 63-modda) ilovaga muvofiq o‘zgartirishlar kiritilsin.
 2. Mazkur qaror 2016-yil 21-apreldan e’tiboran kuchga kiradi.
 1. Qarorning muqaddimasidan “(O‘zbekiston Respublikasi Oliy Majlisining Axborotnomasi, 1998-yil, 2-son, 36-modda)” degan so‘zlar chiqarib tashlansin.
 2. Nizomda:
 a) muqaddimadan “(O‘zbekiston Respublikasi Oliy Majlisining Axborotnomasi, 1998-yil, 2-son, 36-modda)” degan so‘zlar chiqarib tashlansin;
 b) 5-bandning ikkinchi xatboshisidagi “DBDning birinchi ustuni” degan so‘zlar “DBDning 1-grafasi” degan so‘zlar bilan almashtirilsin;
 v) 10 va 11-bandlar quyidagi tahrirda bayon etilsin:
 “10. DBDni o‘zgartirish, unga qo‘shimcha kiritish, uni qayta rasmiylashtirish, qaytarib olish va bekor qilish bojxona to‘g‘risidagi qonun hujjatlariga muvofiq amalga oshiriladi.
 DBD bekor qilinganidan so‘ng, yangi BYuD O‘zbekiston Respublikasi Bojxona kodeksining 261-moddasida belgilangan 15 kalendar kundan kechiktirmay taqdim etilishi shart.
 11. DBDning elektron nusxasiga bojxona postining mansabdor shaxsi tomonidan bojxona ko‘rigi dalolatnomasi (44-grafa), yukni yetkazib berish nazorat kitobchasi (53-grafa) raqamlari, sanalari va tovarlar keltirilgan sana (S grafa) haqidagi ma’lumotlar kiritiladi va DBDning birinchi kichik bo‘limi 1-grafasidagi “PR” belgisi “IM” belgisi bilan almashtiriladi.”.